**Informatīvais ziņojums**

**„Par 2014.gada 24.februārī Briselē, Beļģijā,**

**Eiropas Savienības Izglītības, jaunatnes, kultūras un sporta ministru padomē**

**izskatāmajiem Izglītības un zinātnes ministrijas kompetencē esošajiem jautājumiem”**

2014.gada 24.februārī Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**Izglītībā**

1. **Padomes secinājumi par efektīvu un inovatīvu izglītību un apmācību, lai veiktu ieguldījumus prasmēs – atbalsts 2014.gada Eiropas Semestrim – Padomes secinājumu apstiprināšana**

Apzinoties izglītības un apmācības stratēģisko lomu ekonomiskās atjaunošanas veicināšanā Eiropā, kā arī nepieciešamību turpināt ekonomiskās krīzes seku un strukturālo problēmu novēršanu, ņemot vērā to sasaisti ar prasmju trūkumu un neatbilstību darba tirgus prasībām, Padomes secinājumos ir uzsvērta izglītības un apmācības reformu, kā arī ieguldījumu nozīme, lai nodrošinātu efektivitāti un augstu kvalitāti. Īpaša uzmanība tiek pievērsta informācijas un komunikācijas tehnoloģiju (turpmāk – IKT) lietošanai un attiecīgo prasmju attīstībai, jo saskaņā ar prognozēm lielākam profesiju skaitam nākotnē būs nepieciešamas digitālās prasmes vismaz pamatlīmenī.

Savukārt, Eiropa 2020 stratēģijas pārskatam un Stratēģiskā ietvara Eiropas sadarbībai izglītības un apmācības jomā 2020 (turpmāk – Izglītība un apmācība 2020) vidus termiņa novērtējumam būtu jāstiprina izglītības un apmācības stratēģiskā loma Eiropas Semestra ietvaros.

Padomes secinājumu ietvaros dalībvalstis ir aicinātas atbilstoši subsidiaritātes principam un nacionālajiem apstākļiem turpināt aktivitātes, lai uzlabotu pamatprasmju apgūšanu; īstenot efektīvu un iekļaujošo izglītības un apmācības politiku, kas ņems vērā arī riska grupu vajadzības; un sekmēt jauniešu garantijas shēmas ieviešanu. Ņemot vērā likto uzsvaru uz IKT lietošanu un prasmju attīstību, dalībvalstīm būtu nepieciešams veicināt IKT un digitālā satura izmantošanu, ka arī atbalstīt pedagogu un skolu direktoru IKT prasmju attīstību un īstenot inovatīvas mācību metodes, vienlaikus izvērtējot, kādā veidā atzīšanas instrumenti formālajā izglītībā varētu ņemt vērā jaunas mācīšanās formas. Atbilstoši minētajam par efektīvajiem ieguldījumiem, dalībvalstis ir aicinātas sekmēt ieguldījumu uzlabošanu izglītībā un apmācībā, vienlaikus ņemot vērā Eiropa 2020 valstu specifisko rekomendāciju izglītības un apmācības aspektus, kā arī efektīvi izmantot finanšu instrumentus, it īpaši Erasmus+ programmu un ES strukturālos un investīciju fondus.

Padomes secinājumi aicina dalībvalstis un Eiropas Komisiju pastiprināt izglītības un apmācības devumu ES izaugsmes un darbvietu programmā, efektīvāk un rezultatīvāk izmantojot ieguldījumus, lai paaugstinātu prasmju līmeni, uzlabotu mācību rezultātus un risinātu prasmju trūkuma problēmas; sekmēt atvērto izglītības resursu (*Open Educational Resources*) attīstību, tajā skaitā turpināt izmantot *eTwinning* platformu un jaunu Eiropas atvērtas izglītības (*Open Education Europa*) portālu. Lai akcentētu IKT un atvērto izglītības resursu izaicinājumus, Itālijas prezidentūras ietvaros tiks organizēts samits, kur tiks īpaši uzsvērta kvalitātes nodrošināšana un jaunu apmācības modeļu ietvaros iegūto prasmju novērtēšana un atzīšana. Stiprinot Izglītība un apmācība 2020 pievienoto vērtību un efektivitāti, kā arī stratēģisko ietvaru un pārvaldību, arī turpmāk tiks attīstīta izglītības un nodarbinātības politikas speciālistu sadarbība; sekmēts atvērtas koordinācijas metodes, tostarp Izglītība un apmācība 2020 darba grupu ieguldījums turpmākajā darbā ar identificētajiem izaicinājumiem; kā arī turpināta brīvprātīgu salīdzinošo pārskatu (*peer review*) prakse. Tāpat, izstrādājot Izglītība un apmācība 2020 vienotā pārskata (*Joint Report*) projektu, lielāka uzmanība tiks pievērsta nākotnes prioritāšu noteikšanai, ka arī tiks izvērtēta pārskata sniegšanas struktūra izglītības un apmācības jomā, veicinot tās optimizēšanu un vienkāršošanu.

Eiropas Komisija ir aicināta vākt faktus un sagatavot analīzi par izglītības priekšrocībām un tās ekonomisko un sociālo ietekmi, lai sniegtu informāciju turpmākajām debatēm Padomē; ka arī konsultācijās par Eiropas prasmju un kvalifikāciju telpu veicināt atklātas publiskas debates par jauno tehnoloģiju un digitālā satura ietekmi uz pašreizējo praksi un ES instrumentiem un politiku.

**Latvijas pozīcija:**

 **Latvija atbalsta ES Padomes secinājumu projekta par efektīvu un inovatīvu izglītību un apmācību, lai veiktu ieguldījumus prasmēs – atbalsts 2014.gada Eiropas Semestrim** **apstiprināšanu Padomē**, atzīstot jautājuma aktualitāti un nozīmīgumu gan esošās situacijas ietvaros, gan turpmākās attīstības kontekstā. Latvija piekrīt, ka izglītībai un apmācībai ir svarīga loma gudras, iekļaujošas un ilgtspējīgas izaugsmes veicināšanā un atbalsta priekšlikumu 2014.gada Eiropas Semestra ietvaros fokusēties uz efektīvajiem ieguldījumiem izglītības un apmācības modernizēšanā un prasmju attīstībā.

 Latvija atbalsta turpmāku inovāciju lomas stiprināšanu izglītībā un apmācībā, sekmējot IKT doto iespēju izmantošanu, kas palīdzēs paplašināt izglītības un apmācības mērķa grupu iesaisti, ka arī sekmēs jauniešu nodarbinātības un prasmju neatbilstības darba tirgus prasībām problēmu risināšanu.

 Latvija piekrīt, ka Eiropa 2020 stratēģijas pārskatam un Izglītība un apmācība 2020 vidējā termiņa izvērtējuma būtu jāstiprina izglītības un apmācības stratēģiskā loma Eiropas Semestra ietvaros, ka arī pozitīvi vērtē Izglītība un apmācība 2020 vidējā termiņa izvērtējuma (*Joint Report*) fokusēšanos uz nākotnes izaicinājumiem un darbības pamatvirzieniem, definējot prioritātes un konkrētas aktivitātes, kurām būs lielākā nozīme turpmākajā periodā.

 Kā savas īpašas intereses Latvija uzsver efektīvu darba vidē balstītu mācību izmantošanu sadarbībā ar attiecīgajiem partneriem, ka arī digitālo produktu /risinājumu pieejamību ne tikai plaši lietotajās, bet arī mazāk lietotajās ES oficiālajās valodās, sekmējot atvērto izglītības resursu izmantošanu.

**2. Politikas debates par prasmju attīstību un nodarbinātības uzlabošanu PISA un PIAAC rezultātu kontekstā**

 OECD Starptautiskās skolēnu novērtēšanas programmas (PISA) un pieaugušo cilvēku prasmju pētījuma (PIAAC), kā arī Eiropas Komisijas Izglītības un apmācības 2013.gada monitoringa dati liecina, ka ES izglītības sistēmās pastāv strukturālā problēma, kurai ir negatīvas sekas attiecībā uz ekonomiku un sabiedrību kopumā.

 Pētījumu rezultāti akcentē šādus pamatjautājumus:

1. ***Prasmju neatbilstība*** – ES līmenī ir novērojama prasmju neatbilstības problēma, kad jauniešiem ir grūti atrast darba vietu, jo izglītības sistēma nav nodrošinājusi viņus ar atbilstošām prasmēm. Sekmējot efektīvāku pāreju no izglītības līdz darba dzīvei, būtu nepieciešams aktīvāk izmantot darba vidē balstītas mācības elementus. Neatbilstošās prasmes arī apgrūtina pieaugušo cilvēku nodarbinātības iespējas, kas var kļūt par ilgtermiņa bezdarba iemeslu.
2. ***Liels pieaugušo ar zemo prasmju līmeni skaits*** – vienam no pieciem pieaugušajiem Eiropā ir ne tikai zema līmeņa lasīšanas un skaitīšanas prasmes, bet arī IKT izmantošanas prasmes, kas ievērojami ierobežo viņa dalību darba tirgū. Vienlaikus jāņem vērā sociāli-ekonomisko apstākļu ietekmi, kas bieži vien novieto pieaugušos ar zemu prasmju līmeni slēgtajā nišā, līdz ar to palielinot bezdarba un sociālās atstumtības risku.
3. ***Izglītības finansēšanas izaicinājumi*** – sešpadsmit ES dalībvalstis samazināja ieguldījumus izglītībā 2008.-2011.gadā, kā arī sešas no tām turpināja ievērojamus samazinājumus arī 2012.gadā. Rezultātā ir izveidojusies situācija, kad ar maziem resursiem ir jāsasniedz labākais rezultāts, ņemot vērā nepieciešamību paaugstināt izglītības un apmācības efektivitāti.
4. ***Ieinteresētība sadarbības stiprināšanā*** – dalībvalstīm ir raksturīga kopīga interese par prasmju uzlabošanu. Attiecīgi sadarbība ES līmenī, it īpaši Izglītība un apmācība 2020 ietvaros gan sekmēs dalībvalstu pieredzes apmaiņu, gan veicinās uz pierādījumiem balstītās politikas veidošanu.

Lai nodrošinātu diskusijas interaktīvu norisi, tajā piedalīsies divi runātāji, kas sniegs savu redzējumu par problēmu. Kopumā diskusijas mērķis ir sniegt praktiskās idejas, kuras katrs ministrs varēs izmantot turpmākajā apspriešanā nacionālajā līmenī.

**Latvijas pozīcija:**

**Latvija atbalsta** plānoto politiskā līmeņa diskusiju par PISA un PIAAC pētījumu rezultātiem, ņemot vērā to nozīmi ar pierādījumiem pamatotās rīcībpolitikas plānošanā un īstenošanā, un piekrīt, ka PISA un PIAAC pētījumu rezultāti liecina par nepieciešamību nodrošināt efektīvu rīcību gan ES, gan nacionālajā līmenī.

**1. Ņemot vērā PISA un PIAAC pētījumu rezultātus, kāds ir lielākais izaicinājums Jūsu valstij saistībā ar prasmēm, un kādas aktivitātes Jūs varat piedāvāt, lai to novērstu?**

 Šobrīd, neskatoties uz pozitīvu tendenci, Latvijā joprojām ir nepietiekams skolēnu skaits ar augstu kompetenci matemātikā, dabaszinībās un lasītprasmē, kā arī paliek ievērojams jauniešu skaits ar zemiem sasniegumiem lasīšanā un matemātikā, uzsverot atšķirības zēnu un meiteņu sasniegumos, kā arī dzīves vietas (pilsēta, lauku teritorijas) un ģimenes labklājības faktoru ietekmi. Vienlaikus aizvien mazāk skolēnu kārto centralizētos eksāmenus ķīmijā, fizikā un bioloģijā, kas liecina par izglītojamo zemo interesi eksaktajās jomās. Savukārt, augstākās izglītības jomā absolventu īpatsvars matemātikas, zinātnes un tehnoloģiju jomās ir viens no zemākajiem Eiropā, kā arī pieaugušo izglītībā iesaistās nepietiekams iedzīvotāju skaits

 Lai novērstu šīs problēmas, tiks sniegts atbalsts pašvaldību izglītības iestāžu tīkla sakārtošanai (arī reģionālajā līmenī) un vispārējās izglītības iestāžu un profesionālās izglītības iestāžu mācību vides uzlabošanai; tiks izstrādāts kompetenču pieejā balstīts vispārējās izglītības saturs un inovatīvi mācību līdzekļi; turpināsies STEM (*Science, Technology, Engineering, Mathematics*) mācību vides modernizācija izglītības iestādēs, kā arī valsts diagnosticējošo darbu 8.-9. un 10.-11.klasē nepārtraukts monitorings STEM mācību priekšmetos un dabaszinātņu jomā, un centralizēto eksāmenu sistēmas pilnveide. Tiks atbalstīta pedagogu profesionālās kompetences pilnveide, tajā skaitā, STEM priekšmetu izglītības satura ieviešanai, un *E-Twinning* projektu īstenošana, lai veicinātu skolotāju savstarpēju starptautisko sadarbību.

Tiks nodrošināta infrastruktūras un aprīkojuma modernizēšana augstākās izglītības iestādēs, tai skaitā koledžās, kas īsteno STEM un IKT studiju programmas, un budžeta vietu īpatsvara STEM programmās no kopējā budžeta vietu skaita palielināšana, sekmējot studējošo skaita pieaugumu dabaszinātnēs un inženierzinātnēs.

Bērni un jauniešu tiks motivēti iesaistīties ārpus formālās izglītības pasākumos, sniedzot atbalstu jauniešu tehniskās jaunrades centriem, skolēnu mācību priekšmetu olimpiāžu un vasaras mācību nometņu, zinātnisko semināru, konkursu un zinātnisko projektu nodrošināšanai.

Tiks stiprināta profesionālās izglītības iestāžu kapacitāte pieaugušo izglītībā, kā arī veicināta pieaugušo izglītotāju (iestāžu, organizāciju) starptautiskā sadarbība kā formālajā, tā neformālajā pieaugušo izglītībā kontekstā ar Eiropa 2020 stratēģijas mērķiem.

**2. Kā ES līmeņa darbības (politiskā sadarbība, finanšu instrumenti) varētu atbalstīt Jūsu centienus šo izaicinājumu novēršanā? Kāds ir PISA un PIAAC ieguldījums turpmākajā sadarbības procesā Izglītība un apmācība 2020 ietvaros?**

* ***Politiskā sadarbība***

Ir svarīga kopīga un sistemātiska rīcība, politiskajā līmenī akcentējot problēmu būtību un nozīmi Eiropā, tajā skaitā, rīkojot debates un pieredzes apmaiņu ministru līmenī. Nepieciešams arī sekmēt efektīvu sadarbību starpnozaru līmenī, ņemot vērā jaunatnes un nodarbinātības politikas aktualitātes. Sekmīgai izglītības un apmācības politikas attīstībai ir būtiska atvērtās koordinācijas metodes (*Open Method of Coordination*), salīdzinošo pārskatu (*peer review*) un pētījumu, tajā skaitā, sekundāras analīzes izmantošana, piemēram, ar *Eurydice* instrumenta palīdzību.

Vienlaikus sadarbību veicinās Izglītība un apmācība 2020 tematisko darba grupu darbība (tajā skaitā caurviju prasmju (*transversal skills*)), kas sekmēs dalībvalstu izglītības un apmācības ekspertu ieguldījumu kopīgu problēmu risināšanā.

* **Finanšu instrumenti**

Lai sasniegtu izglītības un apmācības jomā uzstādītos mērķus un novērstu ar prasmēm saistītos izaicinājumus, ir svarīga efektīva ES struktūrfondu un citu finanšu instrumentu, tajā skaitā, programmas Erasmus+, izmantošana.

Latvija ir paredzējusi aktīvi izmantot ES struktūrfondu finansējumu nākamajā plānošanas periodā, atbalstot vairākas aktivitātes, lai nodrošinātu izglītības un apmācības vides, satura un pedagogu kompetences pilnveidi, kas veicinās motivāciju, sociālo iekļaušanos un prasmju apguves kvalitāti un efektivitāti visos līmeņos.

Vienlaikus arī turpmāk tiks nodrošināts izglītības un apmācības procesa kvalitātes monitorings, Latvijai piedaloties starptautiskajos izglītības pētījumos, vērtējot ne tikai skolēnu sasniegumus, bet arī to sasaisti ar sociālekonomiskajiem, skolas un ģimenes faktoriem, ka arī mācību vidi vispārizglītojošajās un profesionālajās skolās.

* **Sadarbība Izglītība un apmācība 2020 ietvaros**

Šobrīd tiek gatavota Izglītība un apmācība 2020 vidējā termiņa izvērtēšana, dalībvalstīm saņemot Eiropas Komisijas aicinājumu sagatavot nacionālos ziņojumus, kas kļūs par pamatu Vienotā ziņojuma (*Joint report*) izstrādei un prezentēšanai 2015.gadā, fokusējoties uz nākamā perioda prioritātēm.

Dalībvalstīm, definējot savus priekšlikumus šīm prioritātēm, ir svarīgi ņemt vērā starptautisko izglītības pētījumu rezultātus, ka arī piedāvāt savu redzējumu par to prasmju definīciju, kas indivīdam mainīgajos apstākļos ļauj sekmīgi pielietot savas zināšanas un profesionālo pieredzi personīgai izaugsmei un nodarbinātībai, tajā skaitā meklējot risinājumus „prasmju trūkuma/neatbilstības” (*skills gaps*) novēršanai. Jāpanāk, lai visas prasmes tiktu analizētas kopumā, nepadarot redzējumu par prasmēm par pārāk šauru un nepievēršot uzmanību tikai vienai jomai (piemēram, STEM).

Tāpat būtu nepieciešams stiprināt Izglītība un apmācība 2020 lomu Eiropa 2020 stratēģijas īstenošanā, veicinot prasmju kvalitāti un to atbilstību mainīgajām darba tirgus prasībām, tādējādi sekmējot Eiropa 2020 stratēģijas mērķu sasniegšanu. Turklāt šie mērķi ir analizējami kopsakarībā, jo kāda atsevišķa indikatora izpilde vienā jomā nenodrošina izglītības politikas mērķu sasniegšanu kopumā.

**Saskaņošana**

Nacionālo pozīciju projekti ir saskaņoti atbilstoši ar Ārlietu ministriju, Ekonomikas ministriju, Kultūras ministriju, Labklājības ministriju, Pārresoru koordinācijas centru un Vides aizsardzības un reģionālās attīstības ministriju.

**Latvijas delegācijas sastāvs**

Delegācija vadītāja: izglītības un zinātnes ministre Ina Druviete.

Delegācijā: Izglītības un zinātnes ministrijas parlamentārais sekretārs Andis Geižāns; Izglītības un zinātnes ministrijas nozares padomniece Liene Bramane; Izglītības un zinātnes ministrijas Politikas iniciatīvu un attīstības departamenta vecākā referente Aļona Babiča.

Izglītības un zinātnes ministre I.Druviete

Vīzē: valsts sekretāre S.Liepiņa

17.02.2014. 10:40

 1854

A.Babiča

67047703, alona.babica@izm.gov.lv